**Certificazion linguistiche**

**de Lenghe Furlane**

**Simulazion de prove**

**Nivel C2**

Comprension scrite

|  |  |
| --- | --- |
| Comprension scrite | **Nivel** **C2** |

**Informazions su la prove**

Inte prove di comprension scrite i candidâts a varan di rispuindi in forme scrite a une serie di domandis formuladis par furlan, su plui argoments.

La gridele chi sot e furnìs altris dâts utii:

|  |  |
| --- | --- |
| **Durade massime de prove** | 30 minûts |
| **Minim dai ponts** | 6 |
| **Massim dai ponts** | 10 |

Tes pagjinis seguitivis si ripuarte un esempli di prove.

|  |  |
| --- | --- |
| Comprension scrite | **Nivel** **C2** |

**1. Scrîf chest test di Catarine Percude doprant il furlan standard, daûr des regulis de grafie uficiâl.**

**L'ucelut di mont Čhanine**

Ogni an, la vilie de seconde di Mai, apene bonât soreli, si viôd tal cîl parsore di chej tre dinčh ch'a scusse Mont Čhanine, un pičul pont neri, e un ucelut imburît come une clapade al ven jù tai prâts di Solesčhan a pojâsi sunt'un pôl.

Chel ucelut cu lis alis a pendolon al clame la gnot cunt'un čhant cussì malinconic e mistereôs che lis fantatis che lu sintin vignind a čhase di pašon, cence savê parcè, ur ven voe di vaî. AI somee l'ultime vôs dal ortolan cuanche tal verd al si lemente de sô compagne o, int' une gnot cence stelis, il gri di Avost che donǧhe di un cimitieri al pree la ploe.

Tal indoman plui di ùn di chej ch'a vegnin a balâ su la fieste dai pastôrs e àn viodût chel pôl flapît come ch'al ves il viêr o che j ves trat parentri la saete.

A disin che une volte in chej prâts a vignive a pašon une frutate. Blančhe e rosse come un miluč, une vite gajarine, i vôj come dôs moris, il nasut visentìn: a filave, a čhantave, a jere la plui biele dal paîs. Fra i tančh che j fasevin l'amôr un ǧovenut le veve čholte e in te fieste de seconde di Mai a si jerin imprometûts di balâ insiemit la prime bòlzare.

Ma chê fantate a leve cualchi volte a Palme a vendi ûvs e a baratâ filidure.

Il fi dal comandant j dè di voli e, slicansi i mustačhs e fasind cinglinâ la spade, subìt che le viodeve sintade cul so geùt in bande in te ombrene des agacis, al capitave in place e j leve passand parmìs.

Jê si jere intajade e, parcè che un miltâr cussì ben vistût e dut lustrât j pareve une persone in grand, a si tignive in bon, e cuanch'a saveve di vêsal daûr, a leve vie impicotide ǧholdinse tra piel e vuès, e cu la code dal voli cualchi freghenìn j ridučave.

(Test gjavât fûr de racuelte *Prosis furlanis*, Clape culturâl Acuilee - Union scritôrs furlans, 1993)

|  |  |
| --- | --- |
| Comprension scrite | **Nivel** **C2** |

**2. Segne la rispueste juste.**

1. Ogni an

a) la dì prin de seconde di Mai, tal cricâ dal dì un ucielut al va a metisi sore di un arbul

b) la dì dopo de seconde di Mai, tal cricâ dal dì un ucielut al va a metisi sore di un pâl

c) la dì prin de seconde di Mai, cuant che il soreli al va a mont un ucielut al va a metisi sore di un arbul

d) la dì dopo de seconde di Mai, tor misdì un ucielut al va a metisi sore di un arbul

2. Il cipament dal ucielut

a) al fâs vignî di vaî aes fantatis che a tornin di Passons

b) al fâs vignî di vaî aes fantatis che a tornin cu lis bestiis dai pascs

c) al è malinconic par vie di un fat che ducj a cognossin

d) i fâs vignî la lune ledrose ancje al ortolan che po si inrabie cu la sô femine

3. La frutate plui biele dal paîs e veve

a) un nâs piçul, ma carateristic par vie che al jere un tic stuart

b) un nâs piçul, cu la ponte insù

c) un nâs grêc

d) une vite cence pinsîrs parcè che no faseve nuie dut il dì

4. A Palme, il fi dal comandant

a) al leve di corse in place cuant che al viodeve la fantate e i passave dacîs

b) al leve in place a cucâ la fantate, ma cence fâsi viodi

c) al leve di corse in place cuant che al viodeve la fantate cence passâi masse dongje

d) al faseve esercitazions in place cu la spade par fâ bote cu la fantate

|  |  |
| --- | --- |
| Comprension scrite | **Nivel** **C2** |

5. La fantate, savint che e veve il fi dal comandant daûr

a) se tovave pe timidece, ancje se i scjampave di ridi

b) se mocave parcè che no si calcolave dal so stes nivel

c) e leve vie stiçade, ancje se in fin dai conts chel interès i faseve plasê

d) e leve vie cuntune ande ferme e sigure, ma contente

|  |  |
| --- | --- |
| Comprension scrite | **Nivel** **C2** |

**SOLUZIONS DAI ESERCIZIS**

**Esercizi 1**

**L'ucielut di mont Cjanine**

Ogni an, la vilie de seconde di Mai, a pene bonât soreli, si viôt tal cîl parsore di chei trê dincj che e scusse Mont Cjanine, un piçul pont neri, e un ucielut imburît come une clapade al ven jù tai prâts di Solescjan a poiâsi suntun pôl.

Chel ucielut cu lis alis a pendolon al clame la gnot cuntun cjant cussì malinconic e misteriôs che lis fantatis che lu sintin vignint a cjase di passon, cence savê parcè, ur ven voie di vaî. AI somee la ultime vôs dal ortolan cuant che tal vert si lamente de sô compagne o, intune gnot cence stelis, il gri di Avost che dongje di un cimitieri al pree la ploie.

Tal indoman plui di un di chei che a vegnin a balâ su la fieste dai pastôrs a àn viodût chel pôl flapît come che al ves il vier o che i ves trat parentri la saete.

A disin che une volte in chei prâts e vignive a passon une frutate. Blancje e rosse come un miluç, une vite gaiarine, i voi come dôs moris, il nasut visentin: e filave, e cjantave, e jere la plui biele dal paîs. Fra i tancj che i fasevin l'amôr un zovenut le veve cjolte e inte fieste de seconde di Mai si jerin imprometûts di balâ insiemi la prime bolzare.

Ma chê fantate e leve cualchi volte a Palme a vendi ûfs e a baratâ filidure.

Il fi dal comandant i de di voli e, slicantsi i mostacjs/mostacj e fasint cinglinâ la spade, subit che le viodeve sentade cul so zeut in bande inte ombrene des agaciis, al capitave in place e i leve passant parmìs.

Jê si jere intaiade e, parcè che un militâr cussì ben vistût e dut lustrât i pareve une persone in grant, si tignive in bon, e cuant che e saveve di vêsal daûr, e leve vie impicotide gjoldintse tra piel e vues, e cu la code dal voli cualchi freghenin i riduçave.

|  |  |
| --- | --- |
| Comprension scrite | **Nivel** **C2** |

**Esercizi 2**

|  |  |
| --- | --- |
| 1. | c) |
| 2. | b) |
| 3. | b) |
| 4. | a) |
| 5. | d) |