**Certificazion linguistiche**

**de Lenghe Furlane**

**Simulazion de prove**

**Nivel C2**

Espression orâl

|  |  |
| --- | --- |
| Espression orâl | **Nivel** **C2** |

**Informazions su la prove**

Inte prove di espression orâl si aciertin e si valutin la abilitât comunicative e la paronance de lenghe fevelade. I candidâts a àn di dimostrâ chês capacitâts cuntun colocui sul argoment gjavât fûr a sorte dai stes candidâts fra chei individuâts de comission.

La gridele chi sot e furnìs altris dâts utii:

|  |  |
| --- | --- |
| **Durade massime de prove** | 15 minûts |
| **Minim dai ponts** | 24 |
| **Massim dai ponts** | 40 |

Tes pagjinis seguitivis si ripuarte cualchi esempli di prove. Te prove di certificazion, il candidât al varà di disvilupâ dome un argoment.

|  |  |
| --- | --- |
| Espression orâl | **Nivel** **C2** |

1. **Il progrès isal un ben o un mâl pe umanitât?**

I secui XX e XXI a son stâts pe umanitât une epoche di grancj progrès, sedi sientifics che tecnologjics, che a àn puartât i oms a vê cundizions di vite une vore miôr di prin, ma ancje a scugnî frontâ plui di cualchi criticitât.

Intai agns, sociolics e epistemolics a àn pandût lis lôr posizions, che dispès a jerin in contrast, sul concet di progrès e sul so rapuart cu la societât, cu la felicitât e cu la storie.

Ernst Bloch, par esempli, al fevele dal progrès tant che di un “tiermin pôc clâr” che al puarte par fuarce a un ûs falât des inovazions e, duncje, a un risultât negatîf pe umanitât.

Di chê altre bande, Comte al sosten che il progrès al sedi alc di “essenziâl” e di basât su la sience e sul metodi sperimentâl par che l’om al puedi lâ indenant a perfezionâsi cun continuitât. Ce isal il progrès par te? Isal plui un ben o un mâl pal gjenar uman?

1. **Vacinis: un vantaç par tancj o par pôcs?**

Daûr di ce che a disin i esperts, ogni an la influence stagjonâl e je simpri plui pericolose e duncje la ricercje si impegne par prontâ gnovis vacinis in stât di fâi cuintri. La opinion publiche dut câs si divît: par une part lis vacinis a son studiadis e produsudis pe salût dai citadins, par altris invezit a son dome une mieç par favorî i interès des cjasis farmaceutichis e par fâ incressi i lôr vuadagns. Cuale ise la tô opinion?

|  |  |
| --- | --- |
| Espression orâl | **Nivel** **C2** |

1. **La rivoluzion dal cumierç eletronic**

Fin cualchi an indaûr, se o volevin comprâ alc e jere dome une maniere: lâ intune buteghe e zirâ pai coridôrs fintremai che no cjatavin il prodot che nus coventave.

Vuê, invezit, l’e-commerce al à savoltât dut. Al baste dâ un cuc ai numars no dome in Friûl o in Italie, ma tal mont par inacuarzisi che simpri plui personis a àn miôr comprâ su internet, intun dai tancj negozis virtuâi che aromai a cuvierzin ducj i setôrs di vendite.

I vantaçs di cheste sielte a son clârs: par fâ spese nol covente plui saltâ fûr di cjase o cori di buride par rivâ prin che il puest al sieri. I presits a son plui bas par vie che online e je tante concorence e lis consegnis a son simpri une vore sveltis. Di chê altre bande, lis buteghis di paîs e i negozis storics des citâts a fasin simpri plui fature a lâ indenant.

E tu, compristu online? Tant o pôc? Ce pensistu di cheste situazion?